Арадио
Раионк аԥсҭазаараҟынтә: Тҟәарчал афымцалашара ахәԥса аизгақәа зеиԥшроу ирызкны
20:45 10.11.2021 (ирҿыцуп: 20:57 10.11.2021)
Тҟәарчалтәи афымцаҭира акассир-аоперационист Милана Санӡааԥҳа арадио Sputnik аефир аҿы еиҭалҳәеит Тҟәарчал араион аҿы афымцалашара ахәԥса ашәаразы аҭагылазаашьа шыҟоу, урҭ арбагақәа ахьынӡанаӡоу.
Аԥсны афымцалашара ахәԥса 40 копеи ыҟоуп киловаттк азы, аиҳабыра гәҭакыс ирымоуп афымцамч ашьақәыргылара хықәкыс иҟаҵаны атарифқәа рышьҭыхра. Абри атема далацәажәеит атәыла ахада мышқәак раԥхьа Тҟәарчал ахадараҿы имҩаԥысыз аилатәараҿы.
"Сынтәатәи ашықәс жәымз ирылагӡаны 70% еизгоуп. 2020-тәи ашықәс иаҿҳарԥшуазар, миллионк мааҭ инацны иҟоуп, ҵыԥх - 60% роуп еизгаз. Ақыҭеи ақалақьи еиҿҳарԥшуазар, ақалақь аҟны изшәо рхыԥхьаӡара еиҳа имаҷуп, ақыҭаҿы иаҳа еиӷьны иршәоит. Аусбарҭақәеи анаплакқәеи ртәы ҳҳәозар, урҭ рахьынтә сынтәа аизгақәа иаҳа ирацәаны иҳауит ҵыԥх аасҭа, уигьы ҳгәаанагарала изыбзоуроу, араион ахадара еиҿнакаауа аусқәа роуп", - ҳәа азгәалҭеит Санӡааԥҳа.
Иаҳа инеиҵыху аиҿцәажәара шәазыӡырҩыр шәылшоит аудиофаил аҿы.